1.  ปัจจัยความเสี่ยง

ปัจจัยความเสี่ยงที่อาจจะเกิดขึ้น และมีผลกระทบต่อการดำเนินงานของบริษัทฯ สามารถสรุปได้ดังนี้

1.1 ความเสี่ยงจากผลการดำเนินงาน

ผลการดำเนินงานของบริษัท จะขึ้นอยู่กับลักษณะงานที่บริษัทจัดหามาได้ในแต่ละช่วง
บริษัทฯจะไม่สามารถคาดการณ์ได้ว่าบริษัทฯจะได้รับงานสัญญาใหม่หรือไม่ และได้รับงานเมื่อใด
เนื่องจากการรับงานดังกล่าวจะมีขั้นตอนต่าง ๆ ตั้งแต่การประมูลงาน
การคัดเลือกผู้รับเหมาซึ่งขึ้นอยู่กับหลายปัจจัย การรับรู้รายได้จึงขึ้นอยู่กับระยะเวลาของโครงการ
และขั้นตอนการก่อสร้างที่ดำเนินอยู่ในช่วงเวลาใดเวลาหนึ่ง
ซึ่งปกติงานก่อสร้างจะมีปริมาณที่น้อยในช่วงต้นและช่วงปลายของโครงการ อันส่งผลให้บริษัทฯ
รับรู้รายได้น้อยในช่วงงานดังกล่าว
แต่บริษัทสามารถรับรู้รายได้จำนวนมากสำหรับการก่อสร้างในช่วงกลางของสัญญา ดังนั้น
ผลการดำเนินงานของบริษัทฯ
จึงแปรผันตามระยะเวลาและขั้นตอนงานก่อสร้างตามสัญญารวมทั้งประเภทงานที่ได้รับในช่วงเวลาใดเวลาหนึ่ง
บริษัทฯได้ตระหนักถึงความเสี่ยงดังกล่าว
จึงได้กำหนดให้มีหน่วยงานที่ดูแลรับผิดชอบเกี่ยวกับการจัดหางานอาจโดยวิธีเข้าร่วมประกวดราคาหรือเจรจาต่อรอง
ทั้งโครงการของหน่วยงานภาครัฐและโครงการของภาคเอกชน เพื่อทำให้บริษัทฯ
มีผลการดำเนินงานและรายได้ที่สม่ำเสมอ

  1.2 ความเสี่ยงจากการไม่ได้รับชำระค่าก่อสร้างจากเจ้าของโครงการหรือผู้รับเหมาหลัก
  (Main

Contractor)

บริษัทฯมีรายได้หลักจากค่าก่อสร้างทั้งที่เป็นงานรับเหมาก่อสร้างโดยตรงจากเจ้าของโครงการ
(งานก่อสร้างของภาคเอกชน) และงานรับเหมาช่วงจากผู้รับเหมาหลัก
(งานก่อสร้างของหน่วยงานภาครัฐ) ดังนั้น
บริษัทฯจึงมีความเสี่ยงหากเจ้าของโครงการหรือผู้รับเหมาหลักดังกล่าวประสบกับปัญหาทางด้านการเงินและไม่สามารถชำระค่าก่อสร้างได้
ซึ่งอาจจะมีผลกระทบต่อสภาพคล่องของบริษัทฯ และอาจจะมีผลกระทบต่อผลการดำเนินงานได้
บริษัทฯได้ตระหนักถึงความเสี่ยงดังกล่าวจึงมีการพิจารณารับงานก่อสร้างจากผู้รับเหมาหลักและภาคเอกชนที่มีสถานะทางการเงินที่มั่นคงเท่านั้น

  1.3 ความเสี่ยงจากการพึ่งพิงลูกค้ารายใหญ่

จากการที่บริษัทฯได้ดำเนินธุรกิจรับเหมาก่อสร้างมาเป็นเวลานาน
และพยายามสร้างงานอย่างมีคุณภาพด้วยความซื่อสัตย์ต่อลูกค้า
ทำให้บริษัทฯได้รับความไว้วางใจให้รับงานก่อสร้างในโครงการต่างๆ จากลูกค้ารายใหญ่รายหนึ่ง
คือ บริษัท ประยูรวิศว์การช่าง จำกัด (ปี 2549
บริษัทฯมีรายได้จากการรับเหมาก่อสร้างจากบริษัทดังกล่าว คิดเป็นอัตราร้อยละ 40
ของรายได้จากการดำเนินงาน) บริษัท ประยูรวิศว์การช่าง จำกัด
เป็นบริษัทผู้รับเหมาก่อสร้างขนาดใหญ่รายหนึ่ง ดำเนินธุรกิจมากว่า 40 ปี
และเป็นผู้รับเหมาหลักของหน่วยงานภาครัฐ อาทิ กรมทางหลวง เป็นต้น
บริษัทฯได้ตระหนักถึงความเสี่ยงดังกล่าว และได้ขยายการรับงานไปยังกลุ่มลูกค้าอื่นๆ มากขึ้น

  1.4 ความเสี่ยงทางด้านเงินทุนหมุนเวียน

ธุรกิจรับเหมาก่อสร้างเป็นธุรกิจที่ต้องมีเงินทุนหมุนเวียนที่เพียงพอในการดำเนินงาน
ซึ่งคิดเป็นสัดส่วนประมาณร้อยละ 10-20 ของมูลค่างาน เพื่อใช้ในการจัดหาวัตถุดิบ ค่าจ้างแรงงาน
เป็นหลักทรัพย์ค้ำประกันแก่ธนาคารสำหรับการออกหนังสือค้ำประกันต่างๆ เช่น
หนังสือค้ำประกันสัญญา ( Performance Bond ), หนังสือค้ำประกันเงินรับล่วงหน้า ( Advance
Bond ) เป็นต้น ดังนั้น บริษัทฯจึงมีความเสี่ยงหากมีเงินทุนหมุนเวียนไม่เพียงพอ
บริษัทฯอาจจะไม่สามารถจัดหางานก่อสร้างเพิ่มเติมได้
หรืออาจจะไม่สามารถดำเนินการก่อสร้างให้แล้วเสร็จ ทำให้บริษัทฯ
จะต้องเสียค่าปรับตามอัตราที่ระบุไว้ในสัญญารับเหมาก่อสร้าง อย่างไรก็ตาม
บริษัทฯได้ตระหนักถึงความเสี่ยงทางด้านเงินทุนหมุนเวียนดังกล่าว
จึงมีการกำหนดนโยบายให้มีการบริหารสภาพคล่องของบริษัทฯอย่างระมัดระวัง
และการรับงานของแต่ละโครงการจะต้องมีเงินรับล่วงหน้า 5-20% ของมูลค่างานตามสัญญา
รวมทั้งบริษัทฯจะขอวงเงินสินเชื่อประเภทโครงการทั้ง Cash และ Non Cash จากธนาคาร
เพื่อให้เงินทุนหมุนเวียนมีอย่างเพียงพอ

  1.5 ความเสี่ยงด้านบุคลากร

บริษัทฯมีวิศวกรที่มีประสบการณ์และความเชี่ยวชาญเป็นทรัพยากรที่สำคัญ
ทำหน้าที่เป็นผู้จัดการโครงการ (Project Manager) หรือวิศวกรโครงการ (Project
Engineer) รับผิดชอบในการควบคุมงานก่อสร้างให้เสร็จสมบูรณ์ บริษัทฯ
จึงมีความเสี่ยงต่อการขาดแคลนวิศวกรดังกล่าวในการดำเนินงาน อย่างไรก็ตาม
บริษัทฯได้จัดจ้างวิศวกรที่มีคุณสมบัติดังกล่าวในจำนวนที่เหมาะสมเป็นพนักงานประจำของบริษัทฯให้เพียงพอกับปริมาณงานก่อสร้างที่มีอยู่
และบริษัทฯมีมาตรการในการลดความเสี่ยงจากการสูญเสียบุคลากรดังกล่าวด้วยการจูงใจให้วิศวกรกลุ่มนี้ทำงานอยู่กับบริษัทฯในระยะยาว
โดยบริษัทฯได้จัดสวัสดิการตามความเหมาะสมให้กับพนักงาน

นอกจากนี้บริษัทฯมีการพึ่งพิงกรรมการและผู้บริหารในการจัดหางานก่อสร้างให้กับบริษัทฯ
ซึ่งกรรมการและผู้บริหารดังกล่าวคือผู้ที่มีประสบการณ์และมีความสัมพันธ์อันดีกับผู้ว่าจ้างหรือเจ้าของโครงการ
โดยเฉพาะอย่างยิ่งโครงการก่อสร้างของภาคเอกชน
ดังนั้นบริษัทฯจึงอาจจะมีความเสี่ยงอยู่บ้างหากกรรมการและผู้บริหารของบริษัทฯลาออก
ทำให้ไม่สามารถจัดหางานก่อสร้างให้กับบริษัทฯได้อย่างต่อเนื่อง

  1.6 ความเสี่ยงจากการที่ผู้รับเหมาช่วงไม่สามารถดำเนินการก่อสร้างให้เสร็จตามเวลาที่กำหนด

ในการดำเนินการก่อสร้างบางโครงการหรือบางส่วนของโครงการ
บริษัทฯใช้วิธีการให้รับเหมาช่วงแก่ผู้รับเหมาช่วงที่มีคุณสมบัติตามที่บริษัทฯกำหนดไว้
ปริมาณของงานและลักษณะของงานก่อสร้างที่ให้รับเหมาช่วงจะขึ้นอยู่กับการตัดสินใจของบริษัทฯ
โดยคำนึงถึงอัตราผลตอบแทนต่อโครงการและคุณภาพของงานเป็นหลัก
บริษัทฯจึงมีความเสี่ยงหากผู้รับเหมาช่วงดังกล่าวไม่สามารถดำเนินการก่อสร้างให้แล้วเสร็จตามเวลาที่กำหนดไว้และเป็นไปตามแบบที่กำหนดโดยผู้ว่าจ้าง
ทำให้บริษัทฯจะต้องรับผิดชอบในการชดใช้ค่าเสียหายต่อผู้ว่าจ้างในฐานะผู้รับเหมาหลัก
บริษัทฯได้ตระหนักถึงความเสี่ยงดังกล่าวจึงกำหนดให้มีนโยบายในการให้รับเหมาช่วงกับผู้รับเหมาช่วงที่มีประวัติการทำงานที่ดีเท่านั้น
อีกทั้งได้เตรียมมาตรการรองรับกรณีพบว่า
ผู้รับเหมาช่วงมีสัญญาณบอกว่าไม่สามารถดำเนินการก่อสร้างตามสัญญาได้

  1.7 ความเสี่ยงจากการเปลี่ยนแปลงของราคาวัสดุก่อสร้าง

ในการดำเนินงานรับเหมาก่อสร้าง
การเปลี่ยนแปลงของราคาวัสดุก่อสร้างสามารถส่งผลกระทบโดยตรงต่อต้นทุนการก่อสร้างและผลการดำเนินงานของบริษัทฯได้
เนื่องจาก
ในกรณีที่บริษัทฯรับเหมาช่วงงานก่อสร้างจากผู้รับเหมาหลักหรือรับเหมางานก่อสร้างโดยตรงจากเจ้าของงาน
บริษัทฯจะต้องกำหนดราคาค่าก่อสร้างที่แน่นอน
ซึ่งกำหนดจากการคำนวณปริมาณและราคาของวัสดุก่อสร้างที่คาดว่าจะใช้ในการก่อสร้างนั้นๆ ดังนั้น
เมื่อบริษัทฯเริ่มดำเนินการก่อสร้างแต่ราคาของวัสดุก่อสร้างที่ต้องใช้ปรับตัวสูงขึ้นภายหลัง
ก็ส่งผลให้บริษัทฯไม่สามารถควบคุมต้นทุนการก่อสร้างให้ตรงตามงบประมาณที่ได้ตั้งไว้
บริษัทฯจึงมีความเสี่ยงต่อการเปลี่ยนแปลงของราคาวัสดุก่อสร้างซึ่งอาจจะมีผลกระทบต่อผลการดำเนินงาน
บริษัทฯได้ตระหนักถึงปัญหาดังกล่าวจึงกำหนดค่าก่อสร้างโดยคำนวณต้นทุนค่าวัสดุก่อสร้างแบบมีการบวกส่วนเพิ่ม
(Premium)
ในกรณีที่มีการคาดการณ์ว่าราคาของวัสดุก่อสร้างชนิดดังกล่าวอาจจะปรับตัวเพิ่มสูงขึ้นในระหว่างการดำเนินการก่อสร้าง
นอกจากนี้
บริษัทฯยังกำหนดให้มีการกำหนดราคาที่แน่นอนกับผู้ผลิตหรือผู้จัดจำหน่ายวัสดุก่อสร้างที่มีคุณลักษณะเฉพาะ
และจัดให้มีการยืนยันราคาของวัสดุก่อสร้างทั่วไปประเภทอื่นในช่วงเวลาที่จำเป็นต้องใช้ในการก่อสร้าง
โดยบริษัทฯไม่มีนโยบายในการเก็บวัสดุก่อสร้างไว้เป็นสินค้าคงคลังและไม่มีนโยบายในการเก็งกำไรในราคาของวัสดุก่อสร้าง

นอกจากนี้ หากมีเหตุการณ์สำคัญที่ไม่สามารถควบคุมได้ เช่น การเกิดอุทกภัย
ซึ่งมีผลทำให้ราคาของวัสดุก่อสร้างในตลาดปรับตัวสูงขึ้นมาก
บริษัทฯจะทำการเจรจาต่อรองกับผู้ว่าจ้างในการปรับราคาค่างานก่อสร้างให้เหมาะสมและสอดคล้องกับราคาของวัสดุก่อสร้างที่ปรับตัวสูงขึ้น

  1.8 ความเสี่ยงจากการมีกลุ่มผู้ถือหุ้นรายใหญ่

ปัจจุบันบริษัทฯมีกลุ่มผู้ถือหุ้นรายใหญ่คือ นางนภารัตน์ สิหนาทกถากุล และนายอนุกร
เวชไพศาลพิพัฒน์ถือหุ้นในบริษัทฯ คิดเป็นร้อยละ 52.80 และร้อยละ 13.36
ซึ่งนางนภารัตน์และนายอนุกรจะมีสัดส่วนการถือหุ้นรวมกันร้อยละ 66.16
และเป็นผู้ถือหุ้นที่คุมเสียงข้างมากในบริษัทฯ
ทำให้สามารถควบคุมมติที่ประชุมผู้ถือหุ้นได้ทั้งหมดไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับกำหนดให้ต้องได้รับเสียง 3 ใน 4 ของที่ประชุมผู้ถือหุ้น ดังนั้น
ผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้

  1.9 ความเสี่ยงจากการไม่สามารถจ่ายเงินปันผลในปี 2549

ณ วันที่ 31 ธันวาคม 2549 บริษัทฯมีขาดทุนสะสมจำนวน 35.45 ล้านบาท
ทำให้บริษัทฯไม่สามารถจ่ายเงินปันผลให้กับผู้ถือหุ้นได้ตามกฎหมาย
และผู้ถือหุ้นมีความเสี่ยงที่จะไม่ได้รับเงินปันผลตามนโยบายการจ่ายเงินปันผลที่กำหนดไว้